雪吟效禁體并去一切熟事
作者：艾性夫
朝代：宋

paragraphs: 群仙碎翦明河水，須臾變換人間世。
重陰漠漠不分天，萬里茫茫更無地。
回飛慢舞忽交急，清壑汙渠受平施。
虛光眩轉混晝夜，終日縱橫絕聲氣。
埋深矮屋火無功，捲入空簷風挾勢。
無同那得羽相似，怪見惟驚犬群吠。
調和稚子割蜜脾，澀縮山翁鳴屐齒。
禿蒼捕雀花兩眼，戲客捏獅紅十指。
徑須醉賞臘前三，紛紛盡是明年米。